**Déagóirí Sásta: Nótaí an Mhúinteora**

|  |  |
| --- | --- |
| Leibhéal | An Teastas Sóisearach – Dúshlánach |
| Spriocanna | Cumas tuisceana, scríbhneoireachta, léitheoireachta agus labhartha na ndaltaí a fhorbairt sa réimse saoil – saol na scoile / gnáthshaol déagóra |
| Stór focal | Gnáthshaol déagóra – caitheamh aimsire agus fadhbanna |

|  |
| --- |
| Straitéisí Múinteoireachta Molta |

Tá na ceachtanna bunaithe ar alt mar gheall ar shuirbhé a rinneadh ar dhéagóirí in Albain. Is alt é atá bunaithe ar fhíricí agus mar sin tá sé casta go leor ach tá sé scríofa ar bhealach simplí.

Tá na ceachtanna oiriúnach do rang a bhfuil caighdeán ard Gaeilge acu don Teastas Sóisearach, ach is féidir leat féin iad a láimhseáil ar bhealach a oireann don rang atá agat féin.

**Réamhobair 1**

* An aidhm atá leis an sleamhnán seo ná na daltaí a chur ag caint faoi ghnáthshaol an déagóra. Beidh siad ag obair leo féin do cheist 1 agus ansin beidh said ag caint leis an duine in aice leo do cheist 2, 3 agus 4.
* Léigh a bhfuil ar an sleamhnán leis na foghlaimeoirí le bheith cinnte go dtuigeann siad a bhfuil le déanamh acu.
* Iarr ar na daltaí cuid de na rudaí a dúirt siad a rá leat agus d’fhéadfá cúpla rud a deir siad a chur ar an gclár.
* Bí cinnte go bhfuil na focail / frásaí thíos ar eolas acu:
* neamhord itheacháin (anoireicse, búilime)
* an murtall
* piarbhrú
* lionn dubh / ísle brí
* fadhbanna óil / drugaí
* andúileach / andúiligh

**Réamhobair 2**

* Iarr ar dhaltaí éagsúla na ceisteanna ar an sleamhnán a léamh amach os ard. Bí cinnte go dtuigeann gach duine gach ceist.
* Iarr ar gach beirt a bheith ag obair le chéile chun na freagraí cearta a roghnú. Abair leo buille faoi thuairim a thabhairt mura bhfuil siad cinnte.
* Pléigh na ceisteanna leis an rang ar fad tar éis tamaill (féach Freagraí thíos).



**Léamh**

* Cuir na daltaí ag obair le chéile i mbeirteanna chun an t-alt a léamh.
* Ansin léigh an t-alt leis an rang ar fad ag dul siar ar aon deacracht fuaime nó tuisceana a bheidh acu.



**Léamhthuiscint**

* Iarr ar an rang freagraí na gceisteanna faoin alt a dhéanamh amach iad féin ar dtús agus ansin nuair a bheidh siad críochnaithe iarr orthu na freagraí a phlé ina mbeirteanna.
* Má theastaíonn uait an ghníomhaíocht a dhéanamh níos deacra abair leo na freagraí a scríobh amach ina gcóipleabhair nó má theastaíonn uait é a bheith réasúnta éasca abair leo nach gá dóibh faic a scríobh síos.
* Téigh siar ar na freagraí leis an rang ansin.
* Iarr orthu ansin na bearnaí a líonadh sna habairtí.
* Téigh siar ar na freagraí leo ansin.

**Iarphlé**

* Iarr ar gach foghlaimeoir na bearnaí a líonadh san amchlár leis na himeachtaí a dhéanann siad ag na hamanna éagsúla.
* Abair leo labhairt le cúpla duine eile sa rang le fáil amach cad a dhéanann siadsan nuair a bhíonn am saor acu. Mínigh dóibh go gcaithfidh siad nótaí a ghlacadh faoi imeachtaí na ndaoine eile mar go mbeidh tusa á gceistiú faoin eolas ar fad a bhailigh siad. Téigh siar ar an aimsir fháistineach roimh an ngníomhaíocht más gá, go háirithe ceisteanna agus freagraí.
* Iarr ar dhaltaí éagsúla an t-eolas a fuair siad a sholáthar os comhair an ranga.



**Scríobh**

* Iarr ar na daltaí leathleathanach a scríobh faoi na fadhbanna nó na deacrachtaí is mó a fheiceann siad a bhíonn ag déagóirí na linne seo.

|  |
| --- |
| Freagraí |

**Réamhobair 2**

1. An Tuirc
2. Sasana agus an Ungáir
3. An Spáinn
4. Na Stáit Aontaithe agus an Ghréig
5. Fíor
6. 25-29%
7. 15-19%

**Léamhthuiscint**

1. Ar chuala tú an **dea-scéala**? D’éirigh le Michelle sna scrúduithe.
2. Tá fadhb mhór óil ag muintir na hÉireann **de réir** figiúirí a foilsíodh le déanaí.
3. Níl sí chomh sean sin, tá sí **ar chomhaois** liomsa.
4. Foilsíodh an leabhar **ar na mallaibh**, ach níor léigh mé é go fóill.
5. **Is cosúil** nach mbeidh mé ábalta dul ann, tá an iomarca obair bhaile agam.